b"\n_START_ARTICLE_\nUnitat de Subs\xc3\xb2l\n_START_SECTION_\nFuncionament\n_START_PARAGRAPH_\nLa unitat \xc3\xa9s dirigida per un cap, qui acostuma a ser un policia amb el rang de sotsinspector o sergent, i un sotscap d'un rang inferior. Est\xc3\xa0 composta per diferents torns de treball, que executen un 80% dels serveis de manera planificada. El 2012 tenia una vintena d'efectius._NEWLINE_Els mossos que en formen part s'han d'haver especialitzat a l'ISPC fent el curs d'Intervenci\xc3\xb3 en el subs\xc3\xb2l, de la fam\xc3\xadlia de la seguretat ciutadana, que dura 250 hores te\xc3\xb2riques i 100 de pr\xc3\xa0ctiques. Per superar aquest curs els aspirants s\xc3\xb3n posats en situacions l\xc3\xadmit en diverses proves com ara la de travessar un recorregut de t\xc3\xbanels sense llum on s'han d'orientar i superar el vertigen, la por als insectes i, \xc3\xa9s clar, la claustrof\xc3\xb2bia. Molts d'ells ja tenen una experi\xc3\xa8ncia pr\xc3\xa8via molt valuosa al practicar espeleologia per compte propi.\n_START_SECTION_\nHist\xc3\xb2ria\n_START_PARAGRAPH_\nAquesta unitat t\xc3\xa9 els seus or\xc3\xadgens a principis dels anys noranta quan la proximitat dels Jocs Ol\xc3\xadmpics de Barcelona el 1992 van fer veure al govern catal\xc3\xa0 la necessitat de dotar-se de diversos serveis policials especialitzats per tal de participar en la seguretat de l'esdeveniment. En el cas de la vigil\xc3\xa0ncia del subs\xc3\xb2l, els mossos fundadors van formar-se i entrenar-se amb un conjunt de cursos de diverses institucions: els Bombers de la mateixa Generalitat, la Federaci\xc3\xb3 Catalana d'Espeleologia, l'Institut Gaud\xc3\xad de la Construcci\xc3\xb3 i diverses empreses d'aquest camp. Per certificar la seva qualificaci\xc3\xb3 van passar el curs d'especialitzaci\xc3\xb3 policial en subs\xc3\xb2l del Cos Nacional de Policia, curs que van haver de superar tots els membres de la unitat fins que el 2003 l'Escola de Policia de Catalunya va ser capa\xc3\xa7 d'organitzar el propi completament."